
(i përditësuar)

Në mbështetje të nenit 78, pika 1, të Kushtetutës dhe neneve 19, pika 2, 21, pika 1, dhe 55 të Rregullores së Kuvendit, me propozim të Konferencës së Kryetarëve,

KUVENDI
I REPUBLIKËS SË SHQIPËRISË

VENDOSI:

I. Ngritjen e Nënkomisionit për Auditimin e Sektorit Publik në përbërje të Komisionit të Përhershëm Parlamentar për Ekonominë, Punësimin dhe Financat.
II. Fusha e veprimtarisë së Nënkomisionit përfshin ndjekjen e:
a) zbatimit të buxhetit të shtetit gjatë vitit buxhetor, performancën e treguesve për programet buxhetore, duke marrë informacion nga Ministria e Financave/njësitë e qeverisjes së përgjithshme;
b) veprimtarisë ekonomike të institucioneve të qeverisjes qendrore, organeve të pushtetit vendor, institucioneve të tjera qendrore dhe vendore, që kryejnë funksione publike, institucioneve të pavarura e shoqërive tregtare apo të çdo forme tjetër, të audituara nga Kontrolli i Lartë i Shtetit, në auditime të përputhshmërisë, financiare, të performancës, të IT- së, si dhe në auditimin e kombinuar të tyre;
c) zbatueshmërisë së rekomandimeve të raporteve të auditimit, të përfunduara nga Kontrolli i Lartë i Shtetit;
ç) zbatueshmërisë së buxhetit të Kontrollit të Lartë të Shtetit.
III. Kompetencat e Nënkomisionit janë:
a) të ndjekë gjatë vitit procesin e zbatimit të buxhetit të shtetit dhe të shqyrtojë raportet e veçanta të auditimit për ato subjekte të audituara nga Kontrolli i Lartë i Shtetit, përgjegjëse për hartimin, miratimin, ekzekutimin, raportimin dhe përputhshmërinë e buxhetit faktik të vitit paraardhës. T’i paraqesë Komisionit për Ekonominë, Punësimin dhe Financat raportin përmbledhës me rekomandimet e Nënkomisionit përpara shqyrtimit të raportit vjetor të konsoliduar të zbatimit të buxhetit;
b) të shqyrtojë raportet e auditimit, të evaduara nga Kontrolli i Lartë i Shtetit, në përputhje me kalendarin dhe programin e punës së Nënkomisionit dhe të përgatisë një raport për rezultatet e dala nga shqyrtimi i këtyre raporteve;
c) të shqyrtojë raportet periodike për zbatimin e rekomandimeve, të përcjella nga Kontrolli i Lartë i Shtetit, si dhe t’u kërkojë organeve kompetente marrjen e masave për plotësimin e tyre brenda një periudhe kohe të caktuar, nëse e gjykon të arsyeshme;
ç) të miratojë raportin e veprimtarisë së Nënkomisionit për vitin paraardhës në fund të vitit kalendarik dhe t’ia paraqesë atë Komisionit për Ekonominë, Punësimin dhe Financat;
d) të zhvillojë procedurat për përzgjedhjen e grupit të audituesve të pavarur, të cilët do të auditojnë llogaritë financiare të Kontrollit të Lartë të Shtetit dhe t’i propozojë Komisionit për Ekonominë, Punësimin dhe Financat përzgjedhjen e tyre;
dh) të shqyrtojë projektbuxhetin e Kontrollit të Lartë të Shtetit për vitin pasardhës dhe t’i paraqesë Komisionit për Ekonominë, Punësimin dhe Financat raportin përkatës së bashku me rekomandimet për miratimin e shtesave për fondet buxhetore të planifikuara, nëse ka të tilla;
e) të organizojë vizita apo takime monitoruese pranë subjekteve të audituara dhe të përgatisë një raport në fund të tyre me vlerësimet përkatëse.
IV. Nënkomisioni përbëhet nga anëtarë 7, si më poshtë:
	1. Igli Cara 
	kryetar PD

	2. Antoneta Dhima 
	nënkryetare PS 

	3. Ermal Elezi
	anëtar PS

	4. Andi Qose 
	anëtar PS 

	5. Zamira Sinaj 
	anëtare PS 

	6. Besart Xhaferi
	anëtar PD

	7. Ledina Alolli 
	anëtare PL

	8. Saimir Salla 
	anëtar PS

	9. Elda Hoti 
	anëtare PD



Anëtarë zëvendësues:
1. Onid Bejleri PS
2. Xhelal Mziu PD
V. Ky vendim hyn në fuqi menjëherë.
KRYETAR
Niko Peleshi

Miratuar në datën 4.12.2025.

